Doodloopstraat vir 7de Laan?Foto: Facebook Die gewilde Afrikaanse sepie 7de Laan sal dalk nie Maandag (24 Oktober) na die kassie terugkeer nie weens kontrakte wat ná drie maande nóg nie deur die SAUK, wat dié program beeldsaai, gefinaliseer is nie. Rosa-Marie Erasmus, 7de Laan-woordvoerder, het aan Maroela Media bevestig ŉ nota is aan personeel uitgestuur wat sê dat hulle “alternatiewe reëlings” moet tref sodat debietorders steeds vandeesmaand betaal kan word. Erasmus meen die SAUK sloer al sedert Augustus met die nuwe kontrakte – 7de Laan was dus genoop om al vir minstens twee en ŉ halwe maande die personeel uit sy eie sak te betaal. Sy sê 7de Laan kan dit egter nie verder bekostig om die personeel, onder wie akteurs en skrywers, finansieel te ondersteun nie, daarom is dit belangrik dat personeel ander reëlings tref. Die SAUK het ook nog geen nuwe episodes van die sepie ontvang nie, en kan daarom vir die laaste keer op Vrydag 7de Laan beeldsaai indien die kontrakte nié gefinaliseer word nie. “Daar is ŉ eerste weergawe van die kontrak opgestel, so ons weet daar is een, hy is nog net nie gefinaliseer nie. Ons is egter nog vol hoop dat die SAUK die kontrakte vandeesweek sal finaliseer, anders sal hulle derduisende kykers verloor wanneer die sepie nie Maandag gebeeldsaai word nie,” het sy gesê. Daar is ook ŉ kans dat die span tydelik opnames sal moet stopsit. “Die akteurs en ander personeel bestuur ook hul begroting van maand tot maand. As ons hulle nie meer self kan dra nie, beteken dit hulle kan nie petrol vir hul motors bekostig en werk toe kom nie. Ons sal uiteraard tot tyd en wyl die produksie moet stopsit, maar is vol hoop dat dit nie nodig sal wees nie.”